«Дызэкъуэтмэ, бгыр ткъутэфынущ!»
Олимп паркым ику дыдэм хуэзэу щыIэ «Адыгэ унэм» екIуалIэхэм Iэмал псори яIэщ мы щIыналъэм ижь-ижьыж лъандэрэ щыпсэуа лъэпкъым и тхыдэмрэ щэнхабзэмрэ щыгъуазэ защIыну.
«Адыгэ унэм» екIуалIэхэр кIуэтэху нэхъыбэ мэхъу. БлэкIа тхьэмахуэ махуэм и закъуэ абы цIыху миниблым щIигъу щызэблэкIащ. Метр зэбгъузэнатIэ 600-м хиубыдэу къыщызэрагъэпэща музей экспозицэм, хьэщIэщым, концертхэр щагъэлъагъуэ пэшхэм Сочэ къалэм щыпсэухэри, къэралым и щIыналъэ зэмылIэужьыгъуэхэм щыщхэри, хамэ къэрал хьэщIэхэри куэду къокIуэ. Краснодар крайм и администрацэм къызэригъэпэща мы щэнхабзэ проектыр псоми яфIэгъэщIэгъуэнщ.
— «Адыгэ унэм» фIы зигу илъ псори зэкъуегъэувэ, — жеIэ Краснодар крайм и Законубзыху Зэхуэсым и тхьэмадэ Бекетов Владимир. — Сочэ щIыналъэм и блэкIам щыгъуазэ узыщI мы проектыр хуабжьу тэмэму къызэрагъэпэщащ. Дэ, Кубань щыпсэухэр, дынасыпыфIэщ, сыту жыпIэмэ, ди тхыдэ, щэнхабзэ хъугъуэфIыгъуэхэр къыпхуэмылъытэным хуэдизу куэдщ. Мы щIыпIэм щыпсэу дэтхэнэ зы лъэпкъми Iэмал псори иIэщ и зэфIэкIымрэ щэнхабзэмрэ дуней псом щигъэIун папщIэ. Ди адэжьхэм къытхуагъэна а хъугъуэфIыгъуэрщ нобэрей Урысейм и мылъку нэхъыщхьэр.
Хьэсанэ Муратрэ АфIэунэ Аслъэнрэ — ХьэщIэхэм зи бжэр яхузэIузыха «Адыгэ унэм» езы адыгэхэм я дежкIи мыхьэнэшхуэ иIэщ, — жиIащ Краснодар крайм и япэ вице-губернатор Хьэту Жамболэт. — Абы щIыпIэ зэмылIэужьыгъуэхэм щыIэ адыгэхэр зэхуэзэну, зэрыцIыхуну, къэкIуэну Iуэхухэм тепсэлъыхьыну Iэмалхэр къызэрегъэпэщ. Гу зылъытапхъэ нэгъуэщI Iуэхущ мы проектым ди нэхъыжьхэр зэрыхэтыр. Дэ адэкIэ дыкIуэтэн папщIэ къыпхуэмылъытэным хуэдизу, мыхьэнэшхуэ иIэщ абыхэм я акъылым, хабзэм, нэмысым.
Дэтхэнэ адыгэ унагъуэми и дежкIэ нэхъыщхьэу щыт хьэщIэщым Бекетов Владимиррэ Хьэту Жамболэтрэ нэхъыжьхэм щабгъэдэсащ. Ахэр тепсэлъыхьащ Урысей Ипщэм и зыужьыныгъэр щIэзыгъэхуэбжьа Олимпиадэм, ар зэфIэкIа нэужь ЩIымахуэ зэхьэзэхуэм и инфраструктурэр къызэрагъэсэбэпынум, экономикэм, социальнэ IэнатIэм, щэнхабзэм ехьэлIа проект нэхъыщхьэхэм. ХьэщIэхэм жаIахэм едаIуэри, нэхъыжьхэм къыхалъхьащ щIыналъэм мамырыгъэмрэ лъэпкъ зэгурыIуэныгъэмрэ щыгъэбыдэным, курортым, къуажэ щIыналъэхэм, этнотуризмэм зегъэужьыным, адыгэхэр нэхъ хэхауэ зэлэжь IэнатIэхэр къэIэтыжыным, лъэпкъым и бзэмрэ щэнхабзэмрэ хъумэным, щIалэгъуалэр гъэсэнымкIэ унагъуэмрэ жылагъуэмрэ яIэ мыхьэнэр къэIэтыным, щIы Iуэхухэр гъэтэмэмыным хуэгъэзауэ зэфIэгъэкIыпхъэу къалъытэхэр.
— Илъэс куэд лъандэрэ ди щIыналъэм щагъэзащIэ нэхъ Iуэху гугъу дыдэхэри дэгъэкIынымкIэ сэбэп хъу, лъэпкъ зэхущытыкIэхэр гъэтэмэмыным хуэунэтIа программэ хэха, — къыхигъэщхьэхукIащ Хьэту Жамболэт. — Фэ нобэ къэфIэта Iуэху псори федеральнэ IэнатIэм зэрыщыдаIыгъынум шэч хэлъкъым. Къэралым и Правительствэм и вице-премьер Козак Дмитрий ди пщэ кърилъхьауэ дэ иджыпсту долэжь жылагъуэхэм я псэукIэр егъэфIэкIуэным, лъэпкъхэм я бзэмрэ щэнхабзэмрэ хъумэным, художественнэ гупхэм я гастролхэр нэгъуэщI къэралхэм къыщызэгъэпэщыным ехьэлIа Iуэхухэр гъэхьэзырыным. А псори зытеухуа мурад нэхъыщхьэр ди цIыхухэм я псэукIэр егъэфIэкIуэнырщ, абыхэм тыншыгъуэ яIэнырщ.
— Сыт хуэдэ гугъуехьхэр къыкъуэмыкIми, ахэр дызэгъусэу икIи зэIухауэ дэдгъэкIыну ди къалэнщ, — жиIащ Бекетов Владимир. — Дэ псори зы щIыналъэм дисщ икIи ар ефIэкIуэн, Урысейм и зэфIэкIым хэхъуэн папщIэ тхузэфIэкI псори долэжь. Абы и лъэныкъуэкIэ ди къару нэхъыщхьэр къэрал иным щыпсэу лъэпкъхэм я зэкъуэтыныгъэрщ. Дызэкъуэтмэ, дэ бгыр ткъутэфынущ!
Лъашэ Альберт
Ныбэ Анзор.
